CELEX: 32020R0129
Language: sk
Date: 2019-11-26 00:00:00
Title: Delegované nariadenie Komisie (EÚ) 2020/129 z 26. novembra 2019, ktorým sa mení limit zraniteľnosti stanovený v bode 1 písm. b) prílohy VII k nariadeniu Európskeho parlamentu a Rady (EÚ) č. 978/2012, ktorým sa uplatňuje systém všeobecných colných preferencií

31.1.2020   
               
               
                  SK
               
               
                  Úradný vestník Európskej únie
               
               
                  L 27/8
               
            
         DELEGOVANÉ NARIADENIE KOMISIE (EÚ) 2020/129
         z 26. novembra 2019,
         ktorým sa mení limit zraniteľnosti stanovený v bode 1 písm. b) prílohy VII k nariadeniu Európskeho parlamentu a Rady (EÚ) č. 978/2012, ktorým sa uplatňuje systém všeobecných colných preferencií
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008 (1), a najmä na jeho článok 9 ods. 2,
         keďže:
         
                     (1)
                  
                  
                     Podľa článku 9 ods. 1 písm. a) nariadenia (EÚ) č. 978/2012 zvýhodnená krajina podľa všeobecného systému preferencií (VSP) môže využívať výhodu colných preferencií poskytovanú podľa osobitného stimulačného opatrenia pre trvalo udržateľný rozvoj a dobrú správu vecí verejných, ak sa považuje za zraniteľnú pre chýbajúcu diverzifikáciu a nedostatočné začlenenie do medzinárodného obchodného systému, ako sa vymedzuje v prílohe VII k nariadeniu (EÚ) č. 978/2012.
                  
               
                     (2)
                  
                  
                     Podľa bodu 1 písm. b) prílohy VII k nariadeniu (EÚ) č. 978/2012 sa krajina považuje za zraniteľnú, ak hodnota dovozu výrobkov uvedených v prílohe IX do Únie z uvedenej krajiny nedosahuje limit vo výške 6,5 %, hodnoty celkového dovozu zo zvýhodnených krajín podľa VSP do Únie, pričom tieto hodnoty sa vypočítavajú ako priemer za posledné tri po sebe nasledujúce roky.
                  
               
                     (3)
                  
                  
                     Ak sa mení zoznam zvýhodnených krajín podľa VSP, nariadením (EÚ) č. 978/2012 sa Komisia splnomocňuje prijať delegované akty, aby zmenila prílohu VII s cieľom preskúmať limit zraniteľnosti vymedzený v bode 1 písm. b) prílohy VII tak, aby sa proporcionálne zachovala rovnaká váha limitu zraniteľnosti z hľadiska stanovenia toho, či sa krajiny považujú za zraniteľné, a to bez ohľadu na zmeny zoznamu zvýhodnených krajín podľa VSP. V súlade s prílohou VII k nariadeniu (EÚ) č. 978/2012 sa váhou limitu zraniteľnosti rozumie hodnota celkového dovozu výrobkov uvedených v prílohe IX zo všetkých zvýhodnených krajín podľa VSP do Únie, ktorá sa vypočítava ako priemer.
                  
               
                     (4)
                  
                  
                     Delegovaným nariadením Komisie (EÚ) 2015/602 (2) sa limit zraniteľnosti zmenil z 2 % na 6,5 % a je platný od 1. januára 2015.
                  
               
                     (5)
                  
                  
                     Zoznam zvýhodnených krajín podľa VSP v prílohe II k nariadeniu (EÚ) č. 978/2012 sa podstatne zmenil, keďže medzi posledným preskúmaním limitu zraniteľnosti v roku 2015 a 1. januárom 2019 bolo zo zoznamu odstránených dvadsaťjeden krajín. Preto je potrebné zmeniť limit zraniteľnosti stanovený v bode 1 písm. b) prílohy VII k nariadeniu (EÚ) č. 978/2012.
                  
               
                     (6)
                  
                  
                     V dôsledku zmien v zozname krajín v prílohe II k nariadeniu (EÚ) č. 978/2012, ku ktorým došlo medzi poslednou zmenou kritéria zraniteľnosti v roku 2015 a 1. januárom 2019, sa celkový dovoz výrobkov uvedených v prílohe IX zo všetkých krajín zvýhodnených podľa VSP do Únie, vypočítaný ako priemer, zníži o 12,2 %. Zvýšením limitu zraniteľnosti zo 6,5 % na 7,4 % s platnosťou od 1. januára 2019 by sa teda proporcionálne zachovala rovnaká váha limitu zraniteľnosti, ako sa stanovuje v prílohe VII k nariadeniu (EÚ) č. 978/2012.
                  
               
                     (7)
                  
                  
                     S cieľom zohľadniť skutočné dátumy nadobudnutia účinnosti zmien v zozname krajín v prílohe II k nariadeniu (EÚ) č. 978/2012 a ich vplyv na zraniteľnosť zvýhodnených krajín je tento limit účinný od 1. januára 2019,
                  
               PRIJALA TOTO NARIADENIE:
         
            Článok 1
            V bode 1 písm. b) prílohy VII k nariadeniu (EÚ) č. 978/2012 sa limit „6,5 %“ nahrádza limitom „7,4 %“.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. januára 2019.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. novembra 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 303, 31.10.2012, s. 1.
         
            (2)  Delegované nariadenie Komisie (EÚ) 2015/602 z 9. februára 2015, ktorým sa mení nariadenie Európskeho parlamentu a Rady (EÚ) č. 978/2012, pokiaľ ide o limit zraniteľnosti vymedzený v bode 1 písm. b) prílohy VII k uvedenému nariadeniu (Ú. v. EÚ L 100, 17.4.2015, s. 8).